
Proiect 

PARLAMENTUL REPUBLICII MOLDOVA

L E G E

  cu privire la Serviciul de Protecţie şi Pază de Stat

Parlamentul adoptă prezenta lege organică.

Legea stabileşte cadrul juridic, principiile de activitate, atribuţiile, drepturile, competenţa şi statutul persoanelor care îndeplinesc funcţiile în cadrul Serviciului de Protecţie şi Pază de Stat, locul şi importanţa acestora în stat şi societate, precum şi exercitarea controlului asupra activităţii acestora.

Capitolul I

DISPOZIŢII GENERALE

Articolul 1. Serviciul de Protecţie şi Pază de Stat 
(1) Serviciul de Protecţie şi Pază de Stat este o autoritate administrativă centrală din sistemul organelor de drept cu atribuţii în domeniul securităţii statului, specializat în asigurarea protecţiei demnitarilor Republicii Moldova, a demnitarilor străini pe timpul şederii lor în Republica Moldova, a familiilor acestora, în limitele competenţelor legale, precum şi în asigurarea pazei sediilor de lucru şi a reşedinţelor acestora.
(2) Îndeplinirea serviciului în funcţia de angajat cu grad special în cadrul Serviciului de Protecţie şi Pază de Stat (în continuare - Serviciul) este o formă specială a serviciului public prin care se exercită atribuţiile, drepturile şi obligaţiile Serviciului în domeniul securităţii statului.

(3) Serviciul are o structură specială şi este parte componentă a sistemului organelor securităţii statului. 
(4) Serviciul este subordonat Guvernului.
Articolul 2. Noţiuni de bază
În sensul prezentei legi se definesc următoarele noţiuni:

măsuri de protecţie şi pază ( totalitatea măsurilor organizatorice, de protecţie, de pază, de regim, tehnico-operative, sanitaro-igienice, ecologice, antiepidemice, de radiaţie, de control, de investigaţie şi de altă natură realizate de Serviciu;
persoane beneficiare de protecţie – demnitari ai Republicii Moldova, demnitari străini pe timpul şederii lor în Republica Moldova, familiile acestora, cărora li se asigură protecţie în conformitate cu prezenta lege;

sedii de lucru şi reşedinţe aflate în pază – sediile unde îşi desfăşoară activitatea şi locuiesc, permanent sau temporar, persoanele beneficiare de protecţie, precum şi teritoriile aferente acestora.

Articolul 3. Cadrul juridic

(1) Cadrul juridic al activităţii Serviciului îl constituie Constituţia Republicii Moldova, Legea securităţii statului, Legea privind organele securităţii statului, prezenta lege, alte acte normative, precum şi tratatele internaţionale la care Republica Moldova este parte.

(2) Modul de îndeplinire a serviciului în cadrul Serviciului este reglementat de Regulamentul cu privire la modul de îndeplinire a serviciului în cadrul Serviciului de Protecţie şi Pază de Stat (în continuare – Regulament), aprobat de Guvern.

Articolul 4. Principiile de bază

Serviciul îşi desfăşoară activitatea pe baza principiilor:

a) legalităţii;

b) egalităţii în faţa legii;



c) respectării drepturilor, libertăţilor şi a intereselor legitime ale cetăţenilor;

d) interacţiunii şi cooperării cu alte organe;

e) îmbinării metodelor deschise şi secrete de activitate;

f) răspunderii personale;

g) conducerii unice; 

h) nepărtinirii;

i) controlului şi supravegherii.

Articolul 5. Colaborarea regională şi internaţională

(1) Pentru îndeplinirea atribuţiilor ce-i revin, Serviciul colaborează cu Ministerul Afacerilor Interne, Serviciul de Informaţii şi Securitate, Ministerul Apărării, Ministerul Afacerilor Externe şi Integrării Europene, cu alte autorităţi ale administraţiei publice centrale şi locale, cu societăţi şi instituţii cu orice formă organizaţional-juridică, cu cetăţenii, precum şi cu instituţiile similare ale altor state. 

(2) Instituţiile prevăzute la alin.(1) acordă Serviciului, în limita competenţelor legale, sprijinul necesar îndeplinirii atribuţiilor prevăzute de lege.

(3) Serviciul, în limita competenţei sale, stabileşte şi menţine relaţii de colaborare cu instituţii similare din străinătate şi în cadrul organizaţiilor internaţionale de profil.

Capitolul II

PERSOANELE BENEFICIARE DE PROTECŢIE, SEDIILE

DE LUCRU ŞI REŞEDINŢELE AFLATE ÎN PAZĂ

Articolul 6. Persoanele beneficiare de protecţie

(1) Din categoria demnitarilor Republicii Moldova care beneficiază de protecţie fac parte: Preşedintele Republicii Moldova, Preşedintele Parlamentului, Prim-ministrul, ex-Preşedintele Republicii Moldova, ex-Preşedintele Parlamentului ( pe perioada stabilită de legislaţie.

(2) Pe durata mandatelor Preşedintelui Republicii Moldova, Preşedintelui Parlamentului şi Prim-ministrului se acordă protecţie şi membrilor familiilor acestora.
(3) În cazuri excepţionale, la decizia Preşedintelui Republicii Moldova, poate fi acordată protecţie şi altor persoane, dacă se constată o stare de pericol sau există informaţii despre organizarea unor acţiuni prin care s-ar atenta la viaţa, integritatea fizică, libertatea de acţiune şi sănătatea acestora.

(4) Protecţia demnitarilor Republicii Moldova prevăzuţi în prezenta lege în afara teritoriului naţional se asigură de către personalul Serviciului în cooperare cu serviciile speciale cu atribuţii în domeniu din ţara gazdă.

(5) Demnitarilor străini şi membrilor de familie ai acestora li se asigură protecţie pe durata şederii în Republica Moldova, în conformitate cu legislaţia internă, tratatele şi acordurile internaţionale la care Republica Moldova este parte.

(6) Persoanele menţionate în alin.(1)-(5) ale prezentului articol nu pot refuza protecţia acordată.
Articolul 7. Sediile de lucru şi reşedinţele aflate în pază

Lista sediilor de lucru şi a reşedinţelor aflate în paza Serviciului este stabilită prin hotărîre de Guvern.

Capitolul III
CONDUCEREA ŞI ORGANIZAREA SERVICIULUI

Articolul 8. Conducerea Serviciului 

(1) Serviciul este condus de un director, numit în şi eliberat din funcţie de Preşedintele Republicii Moldova, la propunerea Prim-ministrului.

(2) Adjuncţii directorului sînt numiţi în şi eliberaţi din funcţie de Guvern, la propunerea directorului Serviciului.
Articolul 9. Organizarea Serviciului 

(1) Structura şi limita personalului Serviciului sînt stabilite de Guvern.

(2) Serviciul este persoană juridică şi dispune de drapel şi emblemă.
Articolul 10.  Atribuţiile directorului Serviciului

Directorul Serviciului exercită următoarele atribuţii:

a) organizează şi conduce activitatea Serviciului şi îl reprezintă în relaţiile cu autorităţile administraţiei publice, instituţiile şi organizaţiile din ţară, precum şi cu organisme similare din străinătate; 

b) elaborează şi prezintă Guvernului spre aprobare structura, limita personalului şi Regulamentul Serviciului, precum şi modificările la acestea; 

c) determină  modul de utilizare a alocaţiilor bugetare şi mijloacelor speciale, a  resurselor materiale şi tehnice destinate întreţinerii şi funcţionării Serviciului, încheie contracte de achiziţionare a tehnicii, mijloacelor speciale şi a mărfurilor industrial-tehnice,  precum şi de efectuare a anumitor lucrări necesare pentru asigurarea activităţii acestuia şi stabileşte cuantumul sporurilor, adaosurilor şi altor plăţi suplimentare pentru personalul Serviciului, în conformitate cu legislaţia în vigoare;

d) stabileşte atribuţiile directorilor adjuncţi şi ale personalului Serviciului, determină gradul lor de responsabilitate;

e) angajează şi eliberează din serviciu personalul, conform legislaţiei;

f) stimulează şi aplică sancţiuni disciplinare personalului Serviciului, conform legislaţiei;

g) în exercitarea atribuţiilor ce îi revin, emite ordine, directive, dispoziţii şi instrucţiuni;

h) poartă răspundere pentru îndeplinirea atribuţiilor Serviciului;

i) detaşează angajaţii în misiuni de serviciu peste hotare, inclusiv la studii;

j) negociază şi încheie, în condiţiile  legii,  contracte şi acorduri  cu persoane juridice şi fizice din ţară şi străinătate în problemele ce ţin de competenţa Serviciului;
k) aprobă devizul de cheltuieli al Serviciului;

l) exercită alte atribuţii stabilite de legislaţie.
Capitolul IV
ATRIBUŢIILE ŞI DREPTURILE SERVICIULUI
Articolul 11. Atribuţiile Serviciului
Serviciul are următoarele atribuţii: 

a) să prevină, să depisteze şi să anihileze orice acţiuni prin care s-ar atenta la viaţa, integritatea fizică, libertatea de acţiune şi sănătatea persoanelor beneficiare de protecţie, indiferent de locul de aflare a acestora, precum şi să realizeze paza sediilor de lucru şi a reşedinţelor acestora;

b) să întreprindă toate măsurile de protecţie şi pază prevăzute în art.2 alin.(2), care sînt necesare în vederea asigurării securităţii persoanelor beneficiare de protecţie şi pazei sediilor de lucru şi a reşedinţelor în care aceştia îşi desfăşoară activitatea permanent sau temporar;

c) să menţină ordinea publică în locurile de aflare permanentă sau temporară a persoanelor beneficiare de protecţie şi să excludă cauzele ce împiedică asigurarea acesteia;

d) să asigure, după caz, însoţirea sau escortarea mijloacelor de transport  auto cu care se deplasează persoanele beneficiare de protecţie;

e) să întreprindă măsuri, în limitele competenţei, pentru asigurarea fiabilităţii, securităţii informaţionale şi operativităţii sistemelor de telecomunicaţii;

f) să organizeze şi să coordoneze, pe timpul misiunilor de protecţie şi pază, activitatea tuturor forţelor participante din cadrul instituţiilor prevăzute în art.5 alin.(1). 
g) să participe la combaterea terorismului, în limitele competenţei;

h) să întreprindă, în colaborare cu Serviciul de Informaţii şi Securitate, acţiuni pentru prevenirea scurgerii de date şi informaţii care nu sînt destinate publicităţii;
i) să execute, independent sau în cooperare cu alte organe specializate, acţiuni pentru căutarea, identificarea şi neutralizarea obiectelor suspecte care pot prezenta pericol pentru persoanele protejate sau sediile de lucru şi reşedinţele aflate în pază;
j) să asigure propria securitate şi activitate;

k) în limitele competenţei, să planifice, să desfăşoare activităţi şi să prezinte informaţiile necesare privind organizarea apărării naţionale; 

l) la declararea stării de asediu sau de război, în limitele competenţei, să coordoneze cu Statul Major General al Forţelor Armate acţiunile de menţinere a regimului stării de asediu sau de război şi să participe la asigurarea operaţiunilor de apărare a ţării;
m) să organizeze, potrivit legii, activitatea de apărare a secretului de stat şi de serviciu;

n) alte atribuţii, în conformitate cu legislaţia.

Articolul 12. Drepturile Serviciului

În exercitarea atribuţiilor sale, Serviciul are următoarele drepturi: 

a) să desfăşoare, în conformitate cu legislaţia, activităţi operative de investigaţii pentru culegerea, verificarea şi valorificarea informaţiilor necesare îndeplinirii atribuţiilor prevăzute în art.11 lit.a). Informaţiile cu caracter operativ de altă natură vor fi transmise spre verificare şi valorificare organelor abilitate prin lege cu aceste atribuţii;

b) să solicite şi să primească, în limitele competenţei, de la autorităţile administraţiei publice, societăţi şi instituţii cu orice formă organizaţional-juridică şi cetăţeni informaţii necesare îndeplinirii atribuţiilor sale;

c) să efectueze verificări speciale ale locurilor de aflare permanentă sau temporară a persoanelor beneficiare de protecţie şi să supună testelor de securitate obiectele aflate în folosinţa acestora, utilizînd în acest scop cîini de serviciu şi mijloacele speciale din dotare;

d) să reţină şi să predea organelor competente cetăţenii care comit sau care au comis fapte ilegale în locurile de aflare permanentă sau temporară a persoanelor beneficiare de protecţie, ori care au intenţia de a pătrunde sau au pătruns în mod ilegal în zonele cu acces interzis;

e) să oblige autorităţile publice, conducătorii întreprinderilor, instituţiilor şi organizaţiilor să înlăture cauzele ce pun în pericol securitatea persoanelor beneficiare de protecţie;

f) să pătrundă pe teritoriile şi în incintele întreprinderilor, instituţiilor, organizaţiilor pentru prevenirea şi combaterea acţiunilor ilegale ce pun în pericol securitatea persoanelor beneficiare de protecţie, precum şi în cazul urmăririi persoanelor suspecte de comiterea acestor acţiuni. Serviciul va aduce neîntîrziat la cunoştinţa organelor competente toate cazurile de pătrundere în aceste teritorii şi incinte contrar voinţei proprietarului;

g) să utilizeze unităţi de transport dotate cu mijloace speciale de comunicaţii şi numere de înmatriculare, precum şi mijloace speciale de semnalizare sonoră şi luminoasă;  

h) în caz de necesitate, să întreprindă măsuri în vederea limitării sau interzicerii temporare a circulaţiei vehiculelor şi a accesului cetăţenilor în anumite zone din localitate şi imobile de orice natură, precum şi eliberării zonelor respective de mijloace de transport care împiedică întreprinderea măsurilor de protecţie şi pază, prin remorcarea acestora;

i) să realizeze schimbul de informaţii şi tehnică specială şi să coopereze cu alte instituţii cu atribuţii în domeniu ale Republicii Moldova şi ale altor state, pentru îndeplinirea atribuţiilor prevăzute în art.11 lit.a);
j) să antreneze, în limitele competenţelor, şi cu acordul Serviciului de Informaţii şi Securitate, Ministerului Afacerilor Interne, Ministerului Apărării,  forţele şi mijloacele acestora necesare pentru stabilirea şi realizarea măsurilor de protecţie şi pază;

k) să legitimeze şi să efectueze cu ajutorul mijloacelor speciale din dotare examinarea corporală şi a bunurilor cetăţenilor aflaţi în perimetrul desfăşurării măsurilor de protecţie şi pază;

l) de portarmă, deţinere, aplicare şi folosire a armei şi muniţiilor din dotare, precum şi dreptul să aplice forţa fizică şi mijloacele speciale, în cazurile şi în modul prevăzut de legislaţie;

m) pentru executarea unor misiuni care nu pot fi amînate şi care nu pot fi aduse la îndeplinire altfel, să folosească orice mijloace de transport şi de telecomunicaţii, proprietate publică sau privată, cu excepţia celor ce aparţin corpului diplomatic, cheltuielile de folosire fiind suportate de Serviciu sau, după caz, de persoanele care au provocat intervenţia.
Capitolul V

ANGAJAREA ÎN CADRUL SERVICIULUI

Articolul 13. Condiţiile de angajare

(1) Angajarea în Serviciu este benevolă, pe bază de contract.

(2) În Serviciu pot fi angajaţi cetăţenii Republicii Moldova care au atins vîrsta de 18 ani şi au îndeplinit serviciul militar în termen sau cu termen redus şi cei care au urmat cursul deplin de instruire la catedra militară, apţi după calităţile lor individuale şi profesionale, pregătiţi din punct de vedere fizic şi a căror stare de sănătate le permite să exercite atribuţiile conform funcţiei deţinute.

(3) Pentru a fi angajat în Serviciu, candidatul este supus unei verificări prealabile conform Instrucţiunilor de selectare a personalului, aprobate de directorul Serviciului.

(4) Cetăţenii angajaţi în Serviciu sînt scoşi din evidenţa militară şi se includ în statele Serviciului pe perioada îndeplinirii serviciului în cadrul acestuia. 

(5) Persoanele ce urmează a fi angajate în Serviciu sînt supuse  dactiloscopiei de stat obligatorii în conformitate cu legislaţia.

(6) La încadrarea în serviciu şi ulterior în fiecare an, angajaţii Serviciului sînt obligaţi să prezinte, în condiţiile legii, declaraţia cu privire la venituri şi proprietate.

(7) Nu pot fi angajate în Serviciu persoanele care au fost recunoscute anterior printr-o decizie judecătorească definitivă culpabili în comiterea unei infracţiuni, precum şi cei ce deţin cetăţenia altui stat.

(8) Dacă există un impediment pentru a fi angajată în serviciul public, persoana nu poate fi angajată nici în funcţia de angajat cu grad special al Serviciului.

Articolul 14. Contractul individual de îndeplinire a serviciului

(1) Încadrarea în Serviciu se efectuează în baza contractului individual de îndeplinire a serviciului în cadrul Serviciului de Protecţie şi Pază de Stat (în continuare – contract), întocmit în formă scrisă, prin care sînt stabilite condiţiile îndeplinirii serviciului, atribuţiile, drepturile şi responsabilităţile părţilor.

(2) Contractul se încheie între cetăţeanul Republicii Moldova care urmează a fi angajat şi directorul Serviciului, pe termen de pînă la cinci ani.

(3) Forma contractului se aprobă de către directorul Serviciului.

(4) Contractul intră în vigoare la data semnării sau la data stabilită în acesta şi îşi încetează acţiunea în conformitate cu prevederile prezentei legi.
Articolul 15. Vîrsta limită
(1) Vîrsta limită de angajare în cadrul Serviciului pentru subofiţeri şi ofiţeri este de 30 ani. În vederea completării Serviciului cu specialităţi deficitare, la decizia şefului Serviciului, poate fi angajată persoana care a depăşit vîrsta limită de angajare, dar nu mai mult de vîrsta limită de aflare în serviciu.
(2) Pentru angajaţii Serviciului este stabilită următoarea vîrsta limită de aflare în serviciu:

a) pentru subofiţeri şi ofiţeri cu grade medii – 50 ani;
b) pentru ofiţeri cu grade superioare – 55 ani;

c) pentru ofiţeri cu grade supreme – 60 ani.
(3) Termenul de aflare în serviciu peste vîrsta limită poate fi prelungit, la cerere, de către directorul Serviciului, pe un termen de pînă la cinci ani, dacă solicitantul întruneşte condiţiile prevăzute pentru funcţia respectivă.
Capitolul VI

GRADELE SPECIALE

Articolul 16.  Gradele speciale deţinute de angajaţii Serviciului
(1) Angajaţii Serviciului pot deţine următoarele grade speciale:

a)
pentru subofiţeri: 



plutonier;



plutonier-major;



plutonier adjutant;

b) pentru ofiţeri cu grade medii:

locotenent;

locotenent-major;

căpitan;

c) pentru ofiţeri cu grade superioare:

maior;

locotenent-colonel;

colonel;
d) pentru ofiţeri cu grade supreme:

general-maior.

(2) În caz de încadrare în serviciul militar prin contract, persoanei care deţine grad special al Serviciului i se conferă gradul militar corespunzător, conform tabelului de echivalare prevăzut în anexă, parte integrantă a prezentei legi, luîndu-se în considerare vechimea în gradul special.
(3) La încetarea îndeplinirii serviciului prin contract, cu excepţia cazurilor prevăzute în art.24 lit.b)-d) şi art.26 lit.g)-j), sau la detaşare în funcţie publică, angajatului Serviciului, cu excepţia directorului şi adjuncţilor acestuia, i se conferă gradul de calificare al funcţionarului public corespunzător gradului special deţinut, conform tabelului de echivalare prevăzut în anexă, acest fapt fiind consemnat în carnetul de muncă.

(4) La angajare în Serviciu, cetăţeanului care îndeplineşte sau a îndeplinit serviciul militar ori serviciul special i se conferă grad special al Serviciului corespunzător gradului militar sau gradului special deţinut.

(5) Directorului Serviciului şi adjuncţilor acestuia, în caz de încetare a îndeplinirii serviciului, li se conferă grad de calificare de rangul întîi de către Prim-ministrul Republicii Moldova. În cazul în care la funcţia de director al Serviciului este numită o persoană civilă, acesteia i se conferă gradul de calificare de rangul întîi la data numirii în funcţie.

Articolul 17. Condiţiile de conferire, retragere, retrogradare şi 

                       restabilire a gradelor speciale

(1) Gradul special pentru directorul Serviciului se conferă de către Preşedintele Republicii Moldova, la propunerea Prim-ministrului.

(2) Gradele speciale, pînă la gradul special de colonel de securitate inclusiv, se conferă de către directorul Serviciului.
(3) Modul de conferire a gradelor speciale, cu excepţia celor supreme, de retrogradare, retragere şi de restabilire în grad special se stabileşte de prezenta lege şi de Regulamentul Serviciului.
Articolul 18. Termenele de deţinere a gradelor speciale

(1) Pentru angajaţii Serviciului se stabilesc următoarele termene de deţinere a gradelor speciale: 

a) pentru subofiţeri:

plutonier – 1 an;

plutonier-major – 2 ani;

b) pentru ofiţeri:

locotenent  ( 2 ani;

locotenent-major – 3 ani;

căpitan – 3 ani;

maior – 4 ani;

locotenent-colonel – 5 ani.

(2) Pentru gradele speciale de plutonier adjutant şi colonel nu se stabilesc termene de deţinere a gradului special.

(3) Nu sînt înaintaţi pentru conferirea gradului special următor în termen angajaţii Serviciului aflaţi în afara statelor de funcţii, sancţionaţi disciplinar, aflaţi sub urmărire penală sau cercetare de serviciu.

Capitolul VII
ACTIVITATEA ÎN CADRUL SERVICIULUI

Articolul 19. Personalul Serviciului

(1) În cadrul Serviciului activează angajaţi cu grade speciale şi salariaţi civili.

(2) Angajaţii cu grade speciale ai Serviciului au un statut special şi se conduc de prevederile prezentei legi, precum şi de regulamentele, instrucţiunile şi actele normative ce reglementează activitatea acestora.

(3) Salariaţilor civili li se aplică dispoziţiile Codului muncii şi alte prevederi legale, precum şi reglementările specifice ale Serviciului. 

(4) În exerciţiul funcţiei, angajaţii cu gradele speciale ai Serviciului sînt reprezentanţi ai autorităţii publice şi se află sub protecţia legilor Republicii Moldova.

(5) Cerinţele legitime ale angajaţilor Serviciului sînt executorii. Impedimentele care nu permit angajaţilor Serviciului să-şi îndeplinească atribuţiile de serviciu, acţiunile prin care s-ar atenta la viaţa, integritatea fizică, libertatea de acţiune şi sănătatea acestora şi a bunurilor lor atrag răspunderea prevăzută de legislaţie.

(6) În exerciţiul funcţiei, angajaţii Serviciului se supun legislaţiei şi se subordonează şefilor direcţi. Antrenarea acestora, de către orice persoană, în exercitarea unor activităţi ce nu ţin de atribuţiile lor de serviciu este interzisă.

(7) Angajaţilor Serviciului li se eliberează legitimaţie de serviciu, al cărei model este aprobat de directorul Serviciului, şi uniformă, al cărei model este aprobat de Guvern. Angajatul Serviciului îşi dovedeşte calitatea cu legitimaţia de serviciu care confirmă dreptul acestuia de a purta, deţine şi aplica armele şi mijloacele speciale din dotare, precum şi de a exercita atribuţiile şi drepturile prevăzute de legislaţie.   

(8) Angajaţii Serviciului pot fi detaşaţi, cu menţinerea lor în funcţie, în organizaţii internaţionale şi autorităţile administraţiei publice, pentru executarea unor funcţii în interesul statului, beneficiind de toate drepturile şi înlesnirile prevăzute de legislaţie.
(9) În cadrul Serviciului nu se admite activitatea partidelor politice şi a altor organizaţii social-politice.
(10) Angajarea, transferul şi concedierea din Serviciu se efectuează în conformitate cu Codul muncii, prezenta lege, Regulamentul şi instrucţiunile Serviciului. 
(11) Personalul Serviciului are obligaţia de a păstra secretul de stat şi de serviciu. 
(12) Angajaţii Serviciului nu au dreptul:

a) să practice activităţi incompatibile cu funcţia publică, cu excepţia activităţilor didactice, ştiinţifice sau de creaţie, dacă acestea nu constituie un impediment pentru îndeplinirea atribuţiilor de serviciu;
b) să facă parte din partide şi alte organizaţii social-politice, asociaţii obşteşti;
c) să-şi întrerupă activitatea ca măsură de soluţionare a litigiilor de muncă;
d) să utilizeze în alte scopuri decît cele de serviciu mijloacele financiare, tehnico-materiale, informaţionale şi alte bunuri ale statului, precum şi informaţia de serviciu.
Articolul 20.  Jurămîntul 

(1) În termen de 10 zile de la conferirea gradului special, angajatul Serviciului depune următorul jurămînt:

„Eu, (numele, prenumele), conştient de drepturile şi obligaţiile ce-mi revin, încadrîndu-mă în Serviciul de Protecţie şi Pază de Stat, jur să fiu devotat Patriei mele Republica Moldova, să respect Constituţia şi legile ţării, să apăr şi să promovez interesele naţionale ale Republicii Moldova, să apăr securitatea naţională, viaţa şi sănătatea demnitarilor de stat, onoarea şi prestigiul Serviciului de Protecţie şi Pază de Stat, drepturile şi libertăţile fundamentale ale omului, să păstrez cu stricteţe secretul activităţii şi misiunilor încredinţate”.

(2) Modul de depunere a jurămîntului este stabilit de Regulamentul Serviciului.
Articolul 21. Atestarea

(1) Atestarea angajaţilor Serviciului se efectuează în scopul evaluării nivelului de pregătire profesională, corespunderii funcţiei deţinute, selectării pentru trimiterea la studii, promovării în serviciu şi educaţiei personalului.

(2) Atestarea are loc, de regulă, o dată la 2 ani, dar nu mai rar de o dată la 3 ani.

(3) Angajaţii care îşi îndeplinesc nesatisfăcător atribuţiile de serviciu sau nu-şi perfecţionează nivelul profesional pot fi supuşi atestării înainte de termenul indicat în alin.(2), dar nu mai des de o dată pe an. 

(4) Modul de atestare este stabilit de Regulamentul Serviciului.

Articolul 22. Timpul de aflare în exerciţiul funcţiei
(1) Prin aflarea angajatului Serviciului în exerciţiul funcţiei se subînţelege:

a) îndeplinirea atribuţiilor de serviciu;

b) executarea serviciului de alarmă;

c) executarea ordinelor şi dispoziţiilor emise de conducerea Serviciului şi şefii direcţi;
d) aflarea pe teritoriul subdiviziunii în timpul serviciului stabilit de orar sau dacă această aflare este determinată de necesităţile de serviciu;

e) aflarea în deplasare de serviciu;

f) deplasarea la şi de la locul de serviciu;

g) participarea la acţiuni de prevenire şi combatere a faptelor ilegale, de menţinere a ordinii publice, inclusiv în afara orelor de program;

h) participarea la acţiuni de prevenire şi lichidare a consecinţelor calamităţilor naturale şi catastrofelor;

i) alte acţiuni recunoscute de către instanţa de judecată ca fiind săvîrşite în interesul societăţii şi al statului.
(2) Angajatul Serviciului nu se consideră în exerciţiul funcţiei în timpul:

a) comiterii de infracţiune;

b) comiterii de fapte care sînt urmare a consumului benevol de băuturi alcoolice, substanţe toxice şi droguri;

c) săvîrşirii unui act sau a unei tentative de sinucidere dacă aceste acţiuni nu au fost provocate de o stare patologică sau de acţiuni de constrîngere.

Articolul 23. Calcularea vechimii în muncă pentru angajaţii Serviciului

(1) Calcularea vechimii în muncă pentru stabilirea pensiei angajaţilor Serviciului se efectuează în conformitate cu legislaţia corespunzătoare.

(2) La calcularea vechimii în muncă la stabilirea pensiei pentru angajaţi cu grade speciale care îndeplinesc serviciul în condiţii extreme de risc, se calculează o zi şi jumătate vechime în muncă pentru o zi de serviciu, în condiţii stabilite prin actul normativ al Guvernului.
Capitolul VIII
ÎNCETĂREA ÎNDEPLINIRII SERVICIULUI

Articolul 24. Temeiurile pentru încetarea îndeplinirii serviciului 
Drept temeiuri pentru încetarea îndeplinirii serviciului servesc:

a) concedierea sau demisia din Serviciu;
b) renunţarea la cetăţenie sau pierderea cetăţeniei Republicii Moldova, precum şi deţinerea sau obţinerea cetăţeniei altui stat;

c) declararea, în modul stabilit, a dispariţiei fără veste;

d) decesul (moartea) angajatului.

Articolul 25. Demisia

Angajaţii Serviciului au dreptul la demisie – desfacerea contractului individual de îndeplinire a serviciului în conformitate cu prevederile Codului Muncii şi a legislaţiei ce reglementează activitatea Serviciului.
Articolul 26. Concedierea 

(1) Concedierea angajaţilor se efectuează:

a) la atingerea vîrstei limite de aflare în serviciu;

b) clasarea de către comisia medicală de specialitate ca fiind inapt pentru îndeplinirea atribuţiilor de serviciu în funcţia de angajat cu grad special; 

c) în cazul lichidării Serviciului sau reduceri statelor de funcţii;
d) în legătură cu expirarea termenului contractului;

e) în legătură cu transferul în altă autoritate a administraţiei publice, cu acordul angajatului şi al conducătorilor instituţiilor interesate;

f) în legătură cu alegerea într-o funcţie electivă în autorităţile administraţiei publice; 

g) pentru comiterea încălcărilor grave ale disciplinei de serviciu; 
h) în cazul necorespunderii funcţiei, confirmate prin decizia comisiei de atestare; 
i) la condamnarea angajatului, în baza sentinţei definitive a instanţei de judecată, pentru săvîrşirea unei infracţiuni;
j) în cazul deţinerii sau obţinerii cetăţeniei altui stat.

(2) Angajatul Serviciului care cade sub incidenţa art.25 şi art.26 alin.(1) urmează să predea gestiunea în termen de 3 zile de la data emiterii ordinului, dacă în acesta nu este indicat un alt termen.

(3) Nu se admite concedierea angajatului în perioada aflării acestuia în concediu medical, de odihnă anual, de studii, concediul parţial plătit pentru îngrijirea copilului pînă la vîrsta de 3 ani, concediu suplimentar neplătit pentru îngrijirea copilului în vîrstă de la 3-6 ani, pentru îngrijirea copilului în vîrstă de pînă la 6 ani, precum şi în perioada detaşării, cu excepţia cazului de lichidare a Serviciului.

(4) La încetarea îndeplinirii serviciului în baza art.24 litera b), art.25 şi art.26 alin.(1), litera g)-j), angajatul Serviciului achită valoarea restantă a uniformei.
Capitolul IX

PROTECŢIA JURIDICĂ ŞI SOCIALĂ


Articolul 27. Dreptul la apărare
(1) Apărarea vieţii, integrităţii fizice, libertăţii de acţiune, sănătăţii, demnităţii şi a bunurilor angajatului Serviciului şi ale membrilor familiei acestuia este asigurată în modul stabilit de legislaţie.

(2) Reţinerea angajatului Serviciului în timpul exercitării atribuţiilor de serviciu, aducerea forţată, examinarea corporală şi a bunurilor acestuia, precum şi a mijloacelor de transport folosite de el se admit numai în temeiul unei hotărîri judecătoreşti şi în prezenţa unui reprezentant al Serviciului.
(3) În vederea soluţionării litigiilor de muncă şi revendicării drepturilor încălcate, angajatul are dreptul să se adreseze în instanţa de judecată.
Articolul 28. Drepturile electorale

(1) Angajaţii Serviciului îşi exercită drepturile electorale în condiţiile legislaţiei în vigoare. 

(2) Angajaţii au dreptul de a fi aleşi într-o funcţie electivă în conformitate cu prevederile Codului electoral. În cazul alegerii în funcţie electivă, angajatul va fi concediat din Serviciu. La expirarea termenului de aflare în funcţia electivă, acesta, la solicitare, poate fi angajat în Serviciu în condiţiile legislaţiei.
Articolul 29. Timpul de muncă

(1) Durata săptămînală a timpului de muncă în Serviciu este stabilită de Codul muncii, instrucţiunile interne şi Regulamentul Serviciului şi nu va depăşi, cu excepţia cazurilor prevăzute la alin.(4), durata săptămînală a timpului de muncă stabilită de legislaţia în vigoare. 

(2) Reieşind din specificul activităţii Serviciului, angajaţii pot fi antrenaţi la executarea atribuţiilor de serviciu în afara orelor de program stabilite, precum şi pe timp de noapte, în zile de odihnă şi de sărbătoare.

(3) Angajaţilor antrenaţi la îndeplinirea atribuţiilor de serviciu în afara duratei săptămînale a timpului de muncă li se acordă timp de odihnă în alte zile ale săptămînii. În cazul imposibilităţii de a compensa timpul lucrat cu timpul de odihnă cuvenit, acesta poate fi sumat la concediul anual de odihnă al angajatului, ori se compensează în bani în mărimea salariului mediu pentru fiecare zi de odihnă suplimentară, calculat în funcţie de adaosuri, sporuri, suplimente şi indemnizaţii stabilite conform actelor normative în vigoare. Modul de evidenţă a timpului de serviciu şi de acordare a zilelor de odihnă suplimentare se stabileşte de Regulamentul Serviciului.
(4) În perioada stării de urgenţă, alarmă, asediu sau de război şi altor acţiuni ce ţin de îndeplinirea atribuţiilor de serviciu, timpul de muncă este nelimitat, cu acordarea ulterioară a timpului pentru odihnă.


Articolul 30. Timpul de odihnă
(1) Angajaţii Serviciului au dreptul la odihnă asigurată prin acordarea zilelor de odihnă şi de sărbătoare, concediilor anuale de odihnă şi suplimentare, concediilor sociale (medicale, de maternitate şi îngrijire a copiilor) şi alte concedii conform legislaţiei (pe motive familiale, pentru studii, de creaţie etc.).

(2) Angajaţii Serviciului au dreptul la concediu anual plătit de 30 de zile lucrătoare.

(3) Angajaţilor Serviciului se acordă anual concediu suplimentar plătit:

a) de 5 zile lucrătoare – pentru vechime în muncă de 10 ani;

b) de 10 zile lucrătoare – pentru vechime în muncă de 15 ani;

c) de 15 zile lucrătoare – pentru vechime în muncă de 20 ani şi mai mult.

(4) Angajatul Serviciului beneficiază de concediu pe motive familiale cu o durată de până la 10 zile calendaristice pe an, pentru soluţionarea problemelor sociale şi de trai stringente, în primul rând a celor legate de ocrotirea sănătăţii, îndeplinirea datoriilor de familie, precum şi din alte motive întemeiate, confirmate documentar.
Articolul 31. Dreptul la asistenţă medicală


(1) Angajaţii Serviciului beneficiază de asistenţă medicală şi tratament (ambulatoriu şi staţionar) gratuit, acordate din contul statului, în instituţiile medicale competente ce deservesc angajaţii în baza unui contract cu Serviciul.


(2) În cazul în care maladia sau trauma primită de angajatul Serviciului este legată de încălcarea legislaţiei, de consumul de băuturi alcoolice sau de substanţe narcotice, tratamentul, cu excepţia asistenţei medicale de urgenţă, se achită din cont propriu.


(3) În cazurile în care angajaţii Serviciului necesită asistenţă medicală de urgenţă, aceasta li se acordă necondiţionat de către toate instituţiile medico-sanitare. Dacă asistenţa medicală planificată nu poate fi acordată în instituţiile medicale stabilite pentru angajaţii Serviciului, aceasta se acordă în alte instituţii medicale, cu rambursarea cheltuielilor suportate din contul mijloacelor financiare ale Serviciului prevăzute pentru acest scop.

(4) Angajatul Serviciului, are dreptul, în timpul concediului, la tratament balneosanatorial, cu înlesniri din contul statului. Angajatul Serviciului trimis la sanatoriu, în baza unei decizii a comisiei medicale, pentru continuarea tratamentului în staţionar, beneficiază de tratament balneosanatorial gratuit. Modul de asigurare cu tratament balneosanatorial gratuit sau plătit parţial se stabileşte de Guvern. Angajatul Serviciului neasigurat cu bilet de tratament balneosanatorial primeşte anual o indemnizaţie bănească, în mărimea unui salariu lunar, pentru fortificarea sănătăţii.

(5) De drepturile prevăzute în aliniatele (1) – (3) beneficiază angajaţii Serviciului trecuţi în rezervă (retragere):

a) clasaţi ca fiind inapţi pentru îndeplinirea atribuţiilor de serviciu în funcţia de angajat cu grad special, ca urmare a unei mutilări (răniri, traume, contuzii) în legătură cu exerciţiul funcţiei;

b) la atingerea vîrstei limită de aflare în serviciu, dacă aceştia au îndeplinit serviciul în funcţia de angajat cu grad special timp de 20 ani şi mai mult;

c) indiferent de motivele trecerii în rezervă (retragere), cu excepţia cazurilor prevăzute la art.24 litera b) şi art.26 litera g)-j) dacă ei au îndeplinit serviciul timp de 25 ani şi mai mult.
(6) Angajaţii Serviciului menţionaţi în alineatul (5) au dreptul la tratament balneosanatorial cu înlesniri din contul statului.

Articolul 32. Dreptul la echipament şi raţie alimentară 
(1) Angajaţii Serviciului sînt asiguraţi cu echipament şi raţie alimentară din contul mijloacelor bugetului de stat, conform normelor aprobate de Guvern.

(2) La decizia directorului Serviciului, angajaţii primesc compensaţie bănească, în cuantumul aprobat de Guvern, conform normelor stabilite pentru raţia alimentară şi echipament.

(3) Regulile de purtare a uniformei şi categoriile de angajaţi pentru care portul uniformei este obligatoriu în îndeplinirea obligaţiilor de serviciu, se stabileşte prin act normativ al Serviciului.

(4) Folosirea gradelor speciale, însemnelor distinctive, a uniformei sau legitimaţiei de serviciu de către o persoană care nu are atribuţiile respective atrage răspundere conform legislaţiei.
Articolul 33. Drepturile băneşti

(1) Salarizarea angajaţilor Serviciului se efectuează în modul, condiţiile şi mărimile prevăzute de legislaţia în vigoare. 

(2) Angajaţii Serviciului beneficiază de salariu lunar, care se constituie din salariul funcţiei, adaosuri, sporuri, suplimente, indemnizaţii şi alte drepturi de plată cu caracter permanent. Angajaţilor Serviciului li se pot stabili şi alte drepturi de plată în conformitate cu legislaţia.

(3) Asigurarea financiară a angajaţilor Serviciului care îndeplinesc misiuni speciale în afara teritoriului Republicii Moldova se efectuează conform normelor şi modului stabilite de Guvern.

Articolul 34.  Dreptul la risc profesional


(1) Nu constituie faptă ilegală acţiunea angajatului Serviciului care a fost săvîrşită într-o situaţie de risc profesional întemeiat, deşi are semnele acţiunilor pentru care este prevăzută răspunderea disciplinară, administrativă sau penală.

(2) Riscul este considerat întemeiat dacă scopul socialmente util urmărit de angajatul Serviciului nu a putut fi realizat fără un anumit risc şi dacă persoana care l-a admis a luat măsurile necesare pentru a preveni încălcarea drepturilor şi libertăţilor ocrotite de lege.

Articolul 35.  Asigurarea cu pensii


Asigurarea cu pensii a angajaţilor Serviciului se efectuează în conformitate cu Legea asigurării cu pensii a militarilor şi a persoanelor din corpul de comandă şi din trupele organelor afacerilor interne nr.1544-XII din 23 iunie 1993.


Articolul 36.  Asigurarea de stat obligatorie


(1) Viaţa, sănătatea şi bunurile angajatului Serviciului sînt supuse asigurării de stat obligatorii de la bugetul de stat. 

(2) În caz de deces al angajatului Serviciului în legătură cu exerciţiul funcţiei sau în caz de deces ca urmare a unei mutilări (rănirii, traumei, contuziei) în legătură cu exerciţiul funcţiei, inclusiv după trecere în rezervă (retragere), familiei decedatului sau persoanelor întreţinute de el li se plăteşte suma de asigurare în mărimea salariului pentru zece ani al decedatului şi salariul lunar al acestuia pe parcursul a cinci ani, luându-se în considerare indexarea salariului. La expirarea a cinci ani se stabileşte pensia de urmaş în modul stabilit de legislaţie.

(3) În caz de mutilare (rănire, traumă, contuzie) în legătură cu exerciţiul funcţiei, angajatului Serviciului i se plăteşte o indemnizaţie unică, în raport cu gravitatea mutilării, în următoarele mărimi:
a) uşoară – 3 salarii lunare;

b) medie – 5 salarii lunare;

c) gravă – 7 salarii lunare.

(4) În caz de concediere a angajatului din Serviciu pe motiv de clasare ca fiind inapt pentru serviciu ca urmare a unei mutilări (răniri, traume, contuzii) în legătură cu exerciţiul funcţiei, angajatului Serviciului i se plăteşte o indemnizaţie unică de 60 salarii lunare, calculate conform ultimei funcţii deţinute.

(5) În caz de invaliditate survenită în legătură cu exerciţiul funcţiei, angajatului Serviciului i se plăteşte o compensaţie lunară, raportată la salariul lunar conform ultimei funcţii deţinute, în următoarele proporţii:

a) de 100% pentru gradul I de invaliditate;

b) de 80% pentru gradul II de invaliditate;

c) de 60% pentru gradul III de invaliditate.

(6) Pensia de invaliditate şi alte tipuri de pensii stabilită pînă sau după pierderea capacităţii de muncă nu se includ în calculul compensaţiei de la alin.(5).

Articolul 37.  Dreptul la asigurare cu locuinţă
(1) Angajaţii Serviciului, împreună cu membrii lor de familie, se asigură cu locuinţă din fondul de locuinţe de stat, în limita alocaţiilor prevăzute la bugetul de stat pentru aceste scopuri.

(2) Angajatul care nu este asigurat cu spaţiu locativ are dreptul la compensaţia bănească, din contul Serviciului, a cheltuielilor pentru închirierea (subînchirierea) spaţiului locativ, în cuantumul prevăzut de contractul de închiriere (subînchiriere) a spaţiului locativ, care nu depăşeşte salariul de funcţie al angajatului.
(3) Angajatul care nu a fost asigurat cu locuinţă are dreptul să primească teren pentru construcţia de locuinţă individuală urmînd a fi radiat din lista solicitanţilor de locuinţă, în condiţiile legislaţiei în vigoare. 
(4) Angajatul cu vechime calendaristică în serviciu de 15 ani şi mai mult, beneficiază de locuinţă, avînd dreptul să o privatizeze în conformitate cu legislaţia.
(5) Angajatul Serviciului, împreună cu membrii lui de familie, care are locuinţă de serviciu şi nu a fost asigurat cu alt spaţiu locativ, i se acordă, cu un an pînă la trecerea în rezervă (retragere), după 20 de ani de serviciu calendaristic, dreptul la privatizarea locuinţei de serviciu deţinute, sau i se plăteşte o compensaţie bănească conform alin.(6). 
(6) Angajatul cu vechime calendaristică în serviciu de 20 de ani şi mai mult, care la momentul trecerii în rezervă (retragere) nu este asigurat cu locuinţă, sau dispune de o locuinţă de serviciu fără drept de privatizare, beneficiază de o compensaţie bănească de la bugetul de stat pentru procurarea sau construcţia de locuinţă, în mărimea costului ei mediu pe piaţă.
Articolul 38. Dreptul la indemnizaţii

(1) La încetarea îndeplinirii serviciului în temeiul art.25 şi art.26 alin.(1) lit.a)-f), dacă angajatul are dreptul la pensie, acestuia i se achită indemnizaţie unică de concediere în corespundere cu vechimea calendaristică în serviciu, după cum urmează:

a) de la 5 la 10 ani ( în mărime de 6 salarii lunare;

b) de la 10 la 15 ani ( în mărime de 10 salarii lunare;

c) de la 15 la 20 de ani ( în mărime de 15 salarii lunare;

d) 20 de ani şi mai mult ( în mărime de 20 salarii lunare.

(2) La încetarea îndeplinirii serviciului în temeiul art.26 alin.(1) lit.a)-d), dacă angajatul nu are dreptul la pensie, acestuia i se achită indemnizaţie unică de concediere în mărime de 6 salarii lunare.

(3) În cazul eliberării repetate din serviciu (militar sau special), indemnizaţia unică se acordă în mărimea care exclude mărimea indemnizaţiei primite anterior.

Articolul 39. Dreptul angajaţilor Serviciului de a folosi 
  transportul public


Angajaţii Serviciului au dreptul să folosească, fără plată, pe teritoriul Republicii Moldova, transportul urban, suburban şi interurban de stat (cu excepţia maxi-taxiului şi taxiului).

Articolul 40. Protecţia juridică şi socială a membrilor 
  familiilor angajaţilor

(1) Membrilor de familie a angajatului Serviciului decedat în legătură cu exerciţiul funcţiei sau în caz de deces ca urmare a unei mutilări (rănirii, traumei, contuziei) în legătură cu exerciţiul funcţiei, inclusiv după trecere în rezervă (retragere), li se păstrează dreptul la locuinţă sau la compensaţia bănească pentru procurarea sau construcţia de locuinţă, indiferent de durata serviciului îndeplinit.

(2) În cazul prevăzut la alin.(1), cheltuielile  legate de transport şi serviciile funerare se efectuează din contul Serviciului.

(3) În condiţiile prevăzute la alin.(1), membrii familiei decedatului, în cazul trecerii la noul loc de trai, au dreptul la o singură utilizare, din contul Serviciului, a transportului auto sau feroviar pentru transportul bunurilor personale în limitele teritoriului Republicii Moldova.

Capitolul X

MENŢIUNI ŞI SANCŢIUNI DISCIPLINARE

Articolul 41. Modul de acordare a menţiunilor şi de aplicare 
                       a sancţiunilor 

Modul de acordare a menţiunilor şi de aplicare a sancţiunilor se stabileşte prin Regulamentul Serviciului.

Articolul 42.  Stimularea angajaţilor Serviciului  

(1) Pentru îndeplinirea conştiincioasă a atribuţiilor de serviciu, angajaţii pot fi stimulaţi prin:

a) exprimarea de mulţumiri;

b) premiere;

c) cadouri de preţ;

d) diplome de onoare;

e) ridicare înainte de termen a sancţiunilor disciplinare;

f) decorare cu insigne şi medalii ale Serviciului; 

g) conferirea gradului special înainte de termen;
h) decorare cu armă gravată cu numele posesorului.
(2) Pentru vitejie în exerciţiul funcţiei şi alte merite deosebite faţă de Patrie, angajaţii pot fi propuşi pentru decorare cu distincţii de stat sau pentru acordarea titlurilor onorifice ale Republicii Moldova, în conformitate cu legislaţia.

Articolul 43. Sancţiuni disciplinare

(1) Pentru încălcarea disciplinei de serviciu, angajaţilor le pot fi aplicate următoarele sancţiuni disciplinare:

a) avertisment;

b) mustrare;

c) mustrare aspră;

d) prevenirea asupra corespunderii parţiale funcţiei;

e) retrogradare în gradul special cu o treaptă;

f) retrogradare în funcţie cu o treaptă;

g) concediere din Serviciu. 

(2) Pentru aceeaşi abatere disciplinară, se poate aplica numai o singură sancţiune.
(3) Angajaţii sancţionaţi disciplinar nu sînt scutiţi de răspunderea materială.

(4) La aplicarea sancţiunii disciplinare se va ţine cont de gravitatea faptei comise şi de alte circumstanţe obiective.

Capitolul XI

FINANŢAREA ACTIVITĂŢII ŞI ASIGURAREA
TEHNICO-MATERIALĂ A SERVICIULUI

Articolul 44.  Finanţarea şi asigurarea tehnico-materială 

Asigurarea financiară şi tehnico-materială a Serviciului se efectuează din bugetul de stat, precum şi din alte surse prevăzute de legislaţie.

Capitolul XII

RĂSPUNDEREA

Articolul 45. Răspunderea angajaţilor Serviciului  

(1) Pentru neexecutarea sau executarea necorespunzătoare a atribuţiilor sale de serviciu şi activităţi ilegale, angajatul Serviciului poartă răspundere în conformitate cu legislaţia.

(2) Prejudiciile cauzate de angajaţii Serviciului aflaţi în misiune, dacă nu este dovedită vinovăţia acestora, nu angajează răspunderea lor materială, aceasta fiind suportată din bugetul Serviciului.

(3) Acţiunile angajaţilor Serviciului vor fi examinate de persoanele cu funcţii de răspundere din cadrul Serviciului şi pot fi atacate în instanţa de judecată.

Capitolul XIII

EXERCITAREA CONTROLULUI ASUPRA

ACTIVITĂŢII SERVICIULUI

Articolul 46.  Controlul asupra activităţii Serviciului 

(1) Controlul asupra activităţii Serviciului este exercitat de Preşedintele Republicii Moldova şi de Guvern.
(2) Controlul asupra utilizării mijloacelor financiare de către Serviciu este exercitat de Curtea de Conturi.

Capitolul XIV
DISPOZITII FINALE ŞI TRANZITORII
Articolul 47.  Dispoziţii finale şi tranzitorii
(1) Prezenta lege intră în vigoare la data publicării.

(2) La data intrării în vigoare a prezentei legi, se abrogă Legea nr.1457-XIII din 28 ianuarie 1998  cu privire la Serviciul de Protecţie şi Pază de Stat (Monitorul Oficial al Republicii Moldova, 1998, nr.12-13, art.54), cu modificările şi completările ulterioare.

(3) Guvernul, în termen de şase luni:

a) va prezenta Parlamentului propuneri pentru aducerea legislaţiei în vigoare în concordanţă cu prezenta lege;

b) va elabora actele normative necesare pentru executarea prezentei legi;

c) va  aduce actele sale normative în concordanţă cu prezenta lege.
(4) Pînă la aducerea legislaţiei în vigoare în corespundere cu prezenta lege, actele normative se vor aplica în măsura în care nu contravin acesteia.
(5) Militarii Serviciului sînt scoşi din evidenţa militară şi se includ în evidenţa specială a Serviciu8lui de Protecţia şi Pază de Stat fără a fi eliberaţi din funcţiile deţinute.
Preşedintele Parlamentului
Anexă
 

TABEL DE ECHIVALARE

A GRADELOR SPECIALE ALE ANGAJAŢILOR SERVICIULUI 

DE PROTECŢIE ŞI PAZĂ DE STAT, A GRADELOR MILITARE 

ŞI A GRADELOR DE CALIFICARE ALE 

FUNCŢIONARILOR PUBLICI

	Gradele speciale

ale angajaţilor Serviciului
	Gradele militare
	Gradele de calificare

ale funcţionarilor publici

	general-maior 
	general de brigadă
	consilier de stat al Republicii Moldova de clasa a III-a

	colonel 
	colonel
	consilier de stat de clasa I

	locotenent-colonel 
	locotenent-colonel
	consilier de stat de clasa a II-a

	maior 
	maior
	consilier de stat de

clasa a III-a

	căpitan 
	căpitan
	consilier de clasa I

	locotenent-major 
	locotenent-major
	consilier de clasa a II-a

	locotenent 
	locotenent
	consilier de clasa a III-a

	plutonier adjutant 
	plutonier adjutant
	–

	plutonier-major 
	plutonier-major
	–

	plutonier 
	plutonier
	–


 
NOTA INFORMATIVĂ 

la „proiectul legii cu privire la

 Serviciul de Protecţie şi Pază de Stat”

În conformitate cu modificările legislaţiei Republicii Moldova (Hotărîrea Parlamentului Republicii Moldova nr.1315 din 26.07.2002 cu privire la aprobarea Concepţiei reformei militare, Legea nr.345 din 25.07.2003 cu privire la Apărarea Naţională etc.), pentru aducerea acesteia la standardele ţărilor Comunităţii Europene, structurile ce nu au atribuţii de asigurare a securităţii militare a statului urmează a fi demilitarizate.

Astfel, la indicaţia Guvernului Republicii Moldova nr.1215-630 din 18.08.2003 şi conform conceptului demilitarizării, Serviciul de Protecţie şi Pază de Stat urma să efectueze modificări necesare în legislaţie pentru stabilirea domeniului său de activitate ca o structură specială.

În prezent activitatea Serviciului este reglementată de Legea nr.1457 din 28.01.1998 cu privire la Serviciul de Protecţie şi Pază de Stat, care stabileşte aspecte generale ale activităţii acestuia, conform căreia colaboratorii Serviciului au statut de militari şi se conduc în totalitate de prevederile actelor normative militare (art.13, alin.(1) şi art.19, alin.(1) al Legii nr.1457 din 28.01.1998; art.18, alin.5 al Legii nr.619 din 31.10.1995 privind organele securităţii statului). 

Astfel, efectuarea completărilor şi modificărilor necesare la Legea nr.1457 din 28.01.1998, este iraţională, deoarece ar schimba întregul conţinut al acestei legi, iar în scopul implementării acestora, Serviciul a elaborat proiectul legii „Cu privire la Serviciul de Protecţie şi Pază de Stat”.

Proiectul de lege are drept obiectiv asigurarea cadrului legislativ naţional ce ţine de principiile generale de activitate ale Serviciului de Protecţie şi Pază de Stat, cu stabilirea: locului şi rolului Serviciului ca structură specială în Republica Moldova; statutul angajatului cu grad special; conducerea şi organizarea Serviciului; atribuţiile şi drepturile acestuia; modalitatea de angajare şi eliberare; stabilirea procedurii de acordare, retragere, retrogradare şi restabilire a gradelor speciale; limitele activităţii angajaţilor în cadrul Serviciului; protecţia juridică şi socială a angajaţilor etc.

În proiectul de lege se propune:

- La art.1, alin.(2) se propune definiţia funcţiei de angajat cu grad special al Serviciului, la elaborarea căreia s-a ţinut cont de prevederile Legii Serviciului Protecţiei Civile şi Situaţiilor Excepţionale nr.93 din  05.04.2007 (structură recent demilitarizată) şi Legii privind statutul ofiţerului de informaţii şi securitate nr.170 din 19.07.2007, precum şi legile serviciilor speciale ale altor state recent demilitarizate după cerinţele Comunităţii Europene şi susţinem că aceasta defineşte clar statutul angajatului Serviciului.
- În scopul realizării măsurilor de protecţie socială a angajaţilor Serviciului şi respectării principiului egalităţii, ca şi în cazul altor structuri militare şi speciale ale Republicii Moldova, se propune echivalarea gradelor speciale ale angajaţilor Serviciului cu gradele militare sau speciale ale persoanelor angajate în alte structuri de forţă. Totodată, se propune ca la încetarea îndeplinirii serviciului prin contract, angajaţilor Serviciului să li se acorde gradul de calificare ale funcţionarului public corespunzător gradului special deţinut la momentul concedierii.

- Deoarece în prezent militarii Serviciului se conduc de prevederile actelor legislative şi normative specifice pentru structurile militare, s-a impus necesitatea includerii în proiectul legii a prevederilor referitoare la angajare şi eliberare din Serviciu; modalitatea de acordare, retragere, retrogradare şi restabilire a gradelor speciale; protecţia juridică şi socială; modul de acordare a menţiunilor şi de aplicare a sancţiunilor, etc.

Menţionăm, că după intrarea în vigoare a proiectului de lege propus, Serviciul va căpăta un statut de „structură specială”, angajaţii căruia vor deţine grade speciale, similar Ministerului Afacerilor Interne, Centrului pentru Combaterea Crimelor Economice şi Corupţiei, Serviciului de Stat de Curieri Speciali, Serviciului de Informaţii şi Securitate, Departamentului Situaţii Excepţionale (recent demilitarizate), precum şi similar altor structuri de forţă cu statut special. 

Reieşind din cele expuse, Serviciul de Protecţie şi Pază de Stat, propune spre examinare şi aprobare proiectul legii „Сu privire la Serviciul de Protecţie şi Pază de Stat”, considerînd proiectul bine venit, cu propuneri de norme juridice concrete, menit să contribuie în viitor la sporirea eficacităţii Serviciului în plan operativ şi de serviciu, la îndeplinirea cu succes a atribuţiilor acestuia. 

Şeful Serviciului de Protecţie

şi Pază de Stat 

